Nå er det rentekrig
Danske Bank startet rentekrigen fredag da banken varslet om at boliglånsrenten til unge blir på 2,95 prosent og at ordinære kunder kan vente seg en rente på 3,15 prosent. Kuttene - som er på inntil 0,3 prosentpoeng - fikk DNB og Nordea til reagere sporenstreks: I løpet av fredagen kom meldingene om at Nordea og DNB kutter boliglånsrenten med inntil 0,4 prosentpoeng. Sjeføkonom Roger Bjørnstad i Samfunnsøkonomisk analyse tar det for gitt at de mellomstore og små bankene nå følger opp: - Problemet har vært at de (mindre bankene) har ventet på de store. Når de store ikke gjør noe, skjer det ikke noe. Nå forventer jeg at det skjer, sier Roger Bjørnstad til VG. - Kan vi få boliglånsrenter på under 2-tallet? - Vi kan nok det, men ikke nå. Det avhenger av hva Norges Bank gjør. Men jeg tror de kommer til å kutte renten opptil et halvt prosentpoeng til. Det er ikke tilstrekkelig for å få banklånsrenten under 2-tallet, men ned mot 2 kan være en mulighet, sier Bjørnstad.For drøyt tre uker siden kuttet Norges Bank styringsrenten med 0,25 prosentpoeng til rekordlave 1,25 prosent. - Det virker som at det har startet en rentekrig, og det er veldig gledelig – all den tid det ikke har vært tilstrekkelig av det på mange år. Men skal Norges Banks virkemiddel ha effekt, så må man ha tiltro til at dette blir videreført til person- og bedriftsmarkedet, sier Roger Bjørnstad som mener bankene har skvist kundene for mye: - Det er mer å hente, og bankene har tatt seg uforholdsmessig betalt for huslånene sine. Konkurransen i bankmarkedet har ikke vært sterk nok i en periode hvor man skal bygge opp egenkapital. Det er kundene og ikke eierne som har gjort jobben for bankene. Nå ser det ut til å hardne til, sier Bjørnstad. Les også: Dette tror ekspertene om boligfremtiden (VG+, krever abonnement)Danske Bank har fått mye oppmerksomhet for renten som tilbys medlemmer av Akademikerne: Unge Akademiker-kunder kan få boliglånsrente ned mot 2,7 prosent. Dagens Nærlingsliv skriver lørdag at siviløkonomforeningen Econa har fått en strøm av henvendelser fra folk som ønsker å melde seg inn etter at rentenyheten kom. Econa er en av de største foreningene i Akademikerne-paraplyen. Sjeføkonom Jan L. Andreassen i Eika Gruppen er usikker på hvor mye som kan kappes: - I Sverige hvor det er nullrente, er jo boliglånsrenten på om lag 2 prosent. Spørsmålet er om rentekrigen starter nå eller om den nærmer seg en avslutning, sier Jan L. Andreassen og viser til at styringsrenten i Norge er på 1,25 prosent.Andreassen forventer imidlertid en bølge av rentekutt i første halvår av 2015. - Jeg tror de fleste vil få en boliglånsrente på en halv prosent lavere i år enn i fjor. Men jeg tror ikke dette er på vei mot null. Boliglånsrenten holder nå på å bunne ut mellom 2,5 og 2,75 prosent, sier Andreassen. Og legger til: - Det er greit å binde boliglånsrenten på disse nivåene. Det er tross alt ikke så mye å gå på videre herfra, sier han. - Under 2-tallet er urealistisk? - Det er tenkelig, og det er noen i Sverige som har det. Man kan planlegge ut i fra en situasjon hvor det er evigvarende lave renter – uten å ta på seg store forbrukslån slik at man ikke er sårbar for tilbakeslag i økonomien, sier Jan L. Andreassen. Sjeføkonomen mener at til tross for at de store bankene leder an med store rentekutt, kan det blir store regionale forskjeller mellom rentenivåene på boliglån. - Det vil også bli større forskjell på lånebetingelsene for de beste og de som har litt mer skjøre finanser. Men i sum er det klart at dette er en hyggelig utvikling for låntakerne, sier Andreassen.
De største bankene har startet året med rentekutt. Nå forventer ekspertene at resten av landets banker følger opp.